
Text rozhodnutia
Súd: Krajský súd Bratislava Spisová značka: 1CoZm/118/2015 Identifikačné číslo súdneho spisu: 1513219066 Dátum vydania rozhodnutia: 06. 10. 2016 Meno a priezvisko sudcu, VSÚ: JUDr. Soňa Pekarčíková ECLI: ECLI:SK:KSBA:2016:1513219066.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Andrey Haitovej a členov senátu Mgr. Soni Pekarčíkovej a JUDr. Andrey Sedlačkovej v právnej veci žalobcu: CASH COLLECTORS SK, s. r. o., Mlynské Nivy 49, Bratislava, IČO: 44 703 015, zast.: Havel, Holásek & Partners, s.r.o., Mlynské Nivy 49, Bratislava, IČO: 36 856 584 proti žalovanému: P. O., nar. XX.X.XXXX, XXX XX A. O. X o zaplatenie sumy 2.219,36 eur s prísl. zo zmenky a o odvolaní žalovaného proti rozsudku Okresného súdu Bratislava V č.k. 3CbZm 447/2013-72 zo dňa 25.3.2015 takto r o z h o d o l : Krajský súd v Bratislave rozsudok Okresného súdu Bratislava V č.k. 3CbZm 447/2013-72 zo dňa 25.3.2015 p o t v r d z u j e . Žalovaný je povinný zaplatiť žalobcovi na účet jeho právneho zástupcu náhradu trov odvolacieho konania vo výške 119,58 eur titulom trov právneho zastúpenia, a to do troch dní od právoplatnosti tohto rozsudku. o d ô v o d n e n i e : Napadnutým rozsudkom súd prvého stupňa ponechal zmenkový platobný rozkaz č.k. 3Zm 331/2013-15 zo dňa 11.9.2013 v platnosti v celom rozsahu. Súčasne uložil žalovanému povinnosť zaplatiť žalobcovi náhradu trov konania. V odôvodnení svojho rozhodnutia uviedol, že zmenkovým platobným rozkazom č.k. 3Zm 331/2013-15 zo dňa 11.9.2013 uložil žalovanému ako zmenkovému dlžníkovi povinnosť zaplatiť žalobcovi ako majiteľovi zmenky zmenkovú sumu 2.219,36 eur so 6% - ným úrokom od 26.1.2012 do zaplatenia, zmenkovú odmenu 7,40 eur a náhradu trov konania v sume 371,34 eur. Žalovaný podal v zákonnej lehote proti zmenkovému platobnému rozkazu námietky, v ktorých namietol premlčanie celej pohľadávky. Súd prvého stupňa v odôvodnení svojho rozhodnutia uviedol, že zmenka bola riadne vystavená a žalovaným podpísaná a má všetky náležitosti predpísané v čl. I. § 75 zmenkového zákona. Ďalej uviedol, že v predmetnej veci si zmenkové práva uplatňuje indosatár. Námietku žalovaného, že pohľadávka je premlčaná, súd prvého stupňa považoval za nedôvodnú s poukazom na čl. I. § 70 ods. 1 zmenkového zákona. Konštatoval, že predmetná zmenka sa stala splatnou dňa 25.1.2012 a návrh na vydanie zmenkového platobného rozkazu bol podaný na súde dňa 31.5.2013, teda v zákonnej trojročnej premlčacej lehote. Ďalej uviedol, že záväzok zo zmenky je nesporným záväzkom a žalobca ako majiteľ zmenky nemá povinnosť svoj nárok preukazovať iným spôsobom, než predložením prvopisu zmenky. Žalovanému sa nepodarilo preukázať, že by jeho povinnosť poskytnúť žalobcovi plnenie zo zmenky z dôvodov uvedených v námietkach v celom rozsahu alebo čiastočne zanikla, preto prvostupňový súd ponechal zmenkový platobný rozkaz v platnosti v celom rozsahu. O náhrade trov konania o námietkach rozhodol podľa § 142 ods. 1 O.s.p. Proti tomuto rozsudku podal v zákonnej lehote odvolanie žalovaný z dôvodov podľa § 205 ods. 2 písm. d), e) a f) O.s.p. Poukázal na § 53 Občianskeho zákonníka a vyjadril nesúhlas so zmenkovým platobným rozkazom z dôvodu, že súd pri jeho vydávaní nezohľadnil európske spotrebiteľské právo, najmä Smernicu Rady 93/13/EHS a 87/102/EHS. Mal za to, že posudzovaný právny vzťah účastníkov konania je právom založeným spotrebiteľskou zmluvou. Žalobca bol od uzavretia zmluvy v postavení dodávateľa a žalovaný v postavení spotrebiteľa. Na základe uvedených skutočností žalovaný navrhoval, aby odvolací súd napadnutý rozsudok súdu prvého stupňa zrušil a vec vrátil na ďalšie konanie. Žalobca v písomnom vyjadrení k odvolaniu zo dňa 21.7.2015 uviedol, že žalovaný neuviedol, aká je podľa neho správna suma, ktorá má byť na zmenke vyplnená. Ďalej uviedol, že aj v prípade, kedy zmenka bola vystavená ako zábezpeka na zabezpečenie záväzkov plynúcich zo spotrebiteľskej zmluvy, tak sa konanie o zaplatenie zmenkovej sumy nemôže riadiť zákonom č. 250/2007 Z.z. o ochrane spotrebiteľa. Na podporu tohto argumentu poukázal na judikatúru Najvyššieho súdu Českej republiky. Vzhľadom na uvedené skutočnosti žalobca navrhoval, aby odvolací súd napadnutý rozsudok súdu prvého stupňa ako vecne správny potvrdil. Krajský súd ako súd odvolací (§ 10 ods. 1 O.s.p.) preskúmal napadnutý rozsudok súdu prvého stupňa podľa § 212 ods. 1 O.s.p., prejednal vec podľa § 214 ods. 2 O.s.p. bez nariadenia pojednávania a po oboznámení sa s obsahom spisu a dôvodmi odvolania žalovaného dospel k záveru, že odvolanie nie je dôvodné, keď rozsudok súdu prvého stupňa je vecne správny. Odvolací súd mal za to, že súd prvého stupňa dostatočným spôsobom zistil skutkový stav veci a vyvodil z neho i správne právne závery. Odvolací súd v celom rozsahu poukazuje na odôvodnenie rozhodnutia súdu prvého stupňa v zmysle § 219 ods. 2 O.s.p., ktoré považuje za vecne správne a v súlade s § 157 ods. 2 O.s.p., pričom na zdôraznenie jeho správnosti uvádza nasledovné: Žalobca predložil v konaní originál zmenky, ktorú vystavil žalovaný ako vlastnú zmenku vo Svidníku dňa 11. januára 2007 a ktorou sa zaviazal zaplatiť bez protestu Slovenskej sporiteľni a.s. dňa 25. januára 2012 zmenkovú sumu 2.219,36 eur v Bratislave. Žalovaný v odvolaní v konaní tvrdil, že vzťah medzi ním a žalobcom je vzťahom spotrebiteľským. V tejto súvislosti odvolací súd uvádza, že žalovaný na preukázanie tohto svojho tvrdenia neprodukoval žiadne dôkazy. Ani z predloženého spisu a listín v ňom obsiahnutých táto skutočnosť nevyplýva. Dokonca ani na samotnej zmenke nie je žiadny odkaz na akúkoľvek zmluvu, ktorej záväzok by mala zmenka zabezpečovať. S poukazom na tieto skutočnosti nie je možné stotožniť sa s názorom žalovaného, že predmetná zmenka sa týkala spotrebiteľského vzťahu. Odvolací súd v názorovej zhode so súdom prvého stupňa takisto konštatuje, že predmetná zmenka nie je premlčaná s poukazom na čl. I. § 70 ods. 1 zákona zmenkového a šekového. Keďže žalovaným vznesené námietky nemožno považovať za dôvodné, súd prvého stupňa rozhodol správne, pokiaľ ponechal zmenkový platobný rozkaz č.k. 3Zm 331/2013-15 zo dňa 11.9.2013 v platnosti, a preto odvolací súd napadnutý rozsudok súdu prvého stupňa podľa § 219 ods. 1 a 2 O.s.p. ako vecne správny potvrdil. O náhrade trov odvolacieho konania odvolací súd rozhodol podľa § 224 ods. 1 O.s.p. v spojení s § 142 ods. 1 O.s.p., v odvolacom konaní úspešnému žalobcovi priznal náhradu trov odvolacieho konania v celkovej výške 119,58 eur za jeden úkon právnej služby - podanie odvolania vo výške 91,29 eur, režijný paušál 8,39 eur, plus 20 % DPH podľa § 10 ods. 1 vyhlášky MS SR č. 655/2004 Z.z. Toto rozhodnutie bolo členmi senátu prijaté pomerom hlasov 3:0 (§ 3 ods. 9 tretia veta zák. č. 757/2004 Z.z. v znení neskorších predpisov). Poučenie: Proti tomuto rozsudku odvolanie nie je prípustné.

